Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 308/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»Huile de noix du Périgord«

EU-nr.: PDO-FR-2445 — 20.12.2018

BOB (X) BGB ( )

1. Betegnelse

»Huile de noix du Périgord«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.5: Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Huile de noix du Périgord« er en jomfruolie fra første presning alene udvundet ved mekaniske processer.

Den fremstilles udelukkende af valnøddekerner af sorterne Franquette, Marbot, Corne og Grandjean.

Den koldekstraherede valnøddeolie har en farve fra bleggul med et strejf af lysegrønt til gylden gul, et klart udseende og en forholdsvis flydende tekstur. Den er karakteriseret ved en vedvarende aromatisk intensitet af tørrede valnøddekerner, brød og vegetabilske aromatiske noter og noter af friske valnødder. De fine aromaer holder sig længe i munden.

Den varmekstraherede valnøddeolie har en farve fra gylden gul til gylden brun, et klart udseende og en forholdsvis fyldig tekstur. Den er karakteriseret ved en aromatisk frugtagtig intensitet af valnødder, brødskorpe, en let brændt/ristet smag, suppleret med noter af ristet brød og kiks, som giver den en rundhed, samtidig med at aromaen holder sig længe i munden.

Syreindholdet er højst 4,0 mg KOH/g olie.

Peroxidtallet ligger på højst 15 milliækvivalenter aktivt oxygen pr. 1 kg valnøddeolie.

3.3. Foder (kun for animalske produkter oprindelse) og råvarer (kun for forarbejdede produkter)

»Huile de noix du Périgord« fremstilles af kerner fra valnødder, der er produceret i det geografiske område, som:

— udtørres naturligt på stillads eller ved hjælp af ventilering med tør og varm luft. I sidstnævnte tilfælde må temperaturen på den luft, som skal kunne gennemstrømme hele massen på den valnød, der skal tørres, ikke overstige 30 °C

— knækkes manuelt eller mekanisk

— skalles manuelt eller mekanisk.

Der skal som minimum anvendes 50 % valnøddekerner af sorten Franquette.

Der må ikke anvendes mugne eller rådne kerner til oliefremstillingen.

De kerner, der anvendes til fremstillingen af »Huile de noix du Périgord«, kan være af blandet form og farve (ekstra, lys eller brun, halve, kasserede, revner).

I alle tilfælde skal kernens kød være hvid, og der må ikke være mere end 20 % revner i forhold til den samlede vægt af den anvendte råvare.

De tørrede valnødder og valnøddekernerne, der anvendes til fremstillingen af »Huile de noix du Périgord«, oplagres fra den 1. marts i året efter høståret ved en temperatur på mellem 2 og 8 °C og en relativ luftfugtighed på mellem 60 og 75 %.

Efter den 31. oktober i året efter høståret kan valnødderne og valnøddekernerne ikke længere anvendes under oprindelsesbetegnelsen »Huile de noix du Périgord«. Det er forbudt at blande valnøddekerner fra forskellige høstpartier.

3.4. Specifikke etaper af produktionen, som skal finde sted i det afgrænsede geografiske område

Alle etaper, lige fra produktionen af valnødderne til deres forarbejdning til »Huile de noix du Périgord«, finder sted i det geografiske område.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, den registrerede betegnelse henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen af olien med den kontrollerede oprindelsesbetegnelse »Huile de noix du Périgord« følgende på hovedetiketten:

— oprindelsesbetegnelsen »Huile de noix du Périgord« skrevet med bogstaver, der er mindst lige så store som de største bogstaver på etiketten

— den supplerende angivelse »extraite à froid« (koldekstraheret) for de pågældende olier

— i givet fald angivelse af »appellation d’origine protégée« (beskyttet oprindelsesbetegnelse) eller »AOP« (BOB) umiddelbart under betegnelsen.

4. Kort angivelse af det geografiske områdes afgrænsning

Det geografiske område omfatter 645 kommuner i departementerne Aveyron, Charente, Corrèze, Dordogne, Lot og Lot-et-Garonne.

5. Tilknytning til det geografiske område

Tilknytningen til det geografiske område er baseret på bestemte egenskaber ved produktet (valnøddesorten, den aromatiske balance forbundet med udvindingsmetoderne), der hænger sammen med det geografiske områdes karakteristiske naturlige og menneskelige faktorer, og som sikrer olien et godt omdømme.

»Huile de noix du Périgord« produceres i et område med en lang tradition for produktion af valnødder og valnøddekerner.

Med hensyn til de naturlige faktorer har det geografiske område et klima, der passer til valnøddedyrkning. Området ligger hovedsagelig i Piemonte i Massif Central — en region med varme somre og kraftige regnskyl.

Det kan beskrives som en opadgående trappe bestående af tre trin i sydvestlig/nordøstlig retning:

— Første trin består af sekundære kystkalksten fra kridttiden.

— Andet trin består af kystkalksten fra juratiden.

— Sidste trin svarer til nedre Limousins plateau, den første udløber af Massif Central.

I disse tre afsnit er jorden velstruktureret og naturligt veldrænet.

Dordogne og dens vigtigste bifloder udgør et tæt hydrografisk net, der minder om en vifte, gående fra Massif Central mod Atlanterhavet. Området krydses desuden af dalen Lot i syd.

For så vidt angår de menneskelige faktorer, var erhvervet som olieproducent allerede i det 12. århundrede udbredt i Périgord, hvilket bevidnes af det store antal oliemøller på daværende tidspunkt.

Efter høsten skalles valnødderne, hvorefter kernerne sorteres efter form og farve, hvilket er afgørende for deres anvendelse og forædling. De kerner, der anvendes til fremstilling af valnøddeolie, er generelt kasserede nødder, der er knækket ved knusning, de er sunde og har hvidt kød.

Den traditionelle mølle består af stenhjul (granit, flint eller sandsten) til knusning af kernerne, en ovn af støbejern og brændeild til opvarmning af massen og en presse til at presse massen og udvinde olien. Denne type mølle er stadig i brug i det geografiske område.

Moderniseringen af produktionssystemerne og anvendelsen af nye materialer lettede arbejdet for forarbejdningsvirksomhederne og sikrede et forbedret udbytte. Strøm har erstattet hestekraft og hydraulisk energi til møllens drift. Senere kom også gasovne af kobber og rustfrit stål til. Disse var lettere at betjene. Næsten halvdelen af møllerne anvender kødhakker, manuelle eller halvindustrielle. Målet er at opnå en homogen masse. Udsættelse for varme er valgfri.

Derefter presses massen mekanisk ved hjælp af en hydraulisk mekanisme, et vandhjul, en elmotor eller manuelt ved aktivering af håndtag eller planker. Efter udvindingen dekanteres valnøddeolien ved stuetemperatur for at opnå en klar valnøddeolie. Den kan filtreres gennem papirfiltre.

Ud over de traditionelle møller, der udgør en reel kulturarv, som olieproduktionserhvervet har formået at bevare og beskytte, er der opstået mere moderne møller med kontinuerlig udvinding.

Den væsentligste egenskab ved »Huile de noix du Périgord« er forbundet med anvendelsen af valnøddekerner af høj kvalitet af traditionelle lokale sorter og/eller sorter, som egner sig til jordbunds- og klimaforholdene i produktionsområdet: Marbot, Corne, Grandjean og Franquette.

Olien er endvidere kendetegnet ved en god aromatisk balance og tydelige frugtagtige aromaer af valnødder, uanset udvindingsformen.

De fine aromaer, rundheden og den langvarige tilstedeværelse i munden er kendetegnende for »Huile de noix du Périgord«.

Områdets naturlige kendetegn forbundet med nøddeproducenternes og forarbejdningsvirksomhedernes knowhow er en kombination af de tilknytningsforhold, der giver det forarbejdede produkt et særpræg, der er anerkendt af forbrugerne, og som bidrager til at sikre kendskabet til »Huile de noix du Périgord«.

Produktionsområdets jordbunds- og klimaforhold gør det muligt for valnøddetræerne at opnå god vækst og en produktion af nødder af høj kvalitet: velstruktureret og naturligt drænet jord, en nedbør, der passer til valnøddernes behov under kernedannelsen, Massif Centrals fysiske beskyttelse mod kolde luftstrømme fra nord og hurtigere genopvarmning om foråret som følge af de beplantede parcellers sydvestlige orientering.

De mange floder og vandløb har endvidere betydet, at der er blevet etableret mange møller og oliemøller, der har kunnet udnytte den hydrauliske kraft.

Corne, Marbot og Grandjean er hjemmehørende sorter, der ikke har udviklet sig uden for deres oprindelsesområde. Dyrkningen heraf egner sig særligt til dette område. Produktionsområdet sikrer Franquette de jordbunds- og klimaforhold, der er gunstige for sortens udvikling. De udvalgte lokale sorter er alle hårdføre sorter med terminal frugtsætning, hvilket giver anledning til ikke-intensive dyrkningsteknikker. Dette har fremmet en tilpasset praksis på plantageniveau, navnlig med hensyn til tæthed, samdyrkning og vanding.

Anvendelsen af disse sorter i olieforarbejdningen er med til at sikre de karakteristiske aromatiske egenskaber ved »Huile de noix du Périgord«.

Takket være et indgående kendskab til miljøet har producenterne kunnet sikre gunstige forhold for produktionen af valnøddekerner af høj kvalitet på deres valnøddearealer: jordens art, struktur og dybde, den topografiske situation, eksponeringen. Anvendelsen af denne råvare er nødvendig for at kunne fremstille en valnøddeolie af høj kvalitet og frembringer efter forarbejdning de fine aromaer af valnødder, der er karakteristiske for »Huile de noix du Périgord«.

Udviklingen af lokal knowhow om skalning og konservering af råvarerne gør det muligt at opnå en frugt af høj kvalitet og bidrager til udviklingen af en aromatisk og frugtagtig olie.

»Huile de noix du Périgord«-produktionsområdet er det traditionelle produktionsområde for den beskyttede oprindelsesbetegnelse »Noix du Périgord«, der er anerkendt for sin produktion af friske valnødder, tørrede valnødder og valnøddekerner.

Forarbejdningsvirksomhedernes/olieproducenternes knowhow kommer til udtryk ved en omhyggelig udvælgelse af råvarerne. Kernerne sorteres og udvælges på baggrund af deres farve og form. Kerner af dårlig kvalitet er udelukket fra fremstilling. Disse etaper garanterer kernernes kvalitet og produktionen af en aromatisk og frugtagtig olie, hvis smag holder længe i munden.

Denne knowhow kommer også til udtryk ved en grundig viden om udvindingsteknikker, som er af afgørende betydning for konserveringen af oliens aromapotentiale og for dannelsen af aromaer af tørrede valnøddekerner, brød og friske valnødder for koldekstraheret olie og frugtagtige aromaer af valnødder og brødskorpe for varmekstraheret olie.

Temperaturkontrol under opvarmningen er i givet fald afgørende for at sikre oliens aromatiske balance. Det siges, at olieproducenten opbygger sit omdømme under opvarmningen. Når massens temperatur stiger, falder de frugtagtige aromaer gradvis i intensitet i retning af brændte/ristede noter. Olieproducenten kontrollerer opvarmningstemperaturen baseret på den ønskede aromatiske balance og den ønskede styrke af de brændte/ristede noter. Han/hun rører endvidere regelmæssigt i massen for at sikre en homogen masse, der ikke brænder på. Denne knowhow gør det muligt for olieproducenten at undgå en opvarmningstemperatur på over 100 °C, hvilket ville føre til, at de frugtagtige aromaer af valnødder forsvinder til fordel for kraftige brændte/ristede aromaer efterfulgt af ubehagelige aromaer af et produkt, der er brændt på.

Denne beherskelse af udvindingsteknikkerne gør det også muligt at opnå en oliefarve, der varierer fra bleggul til gylden brun.

En dekantering og skyggefuld oplagring medvirker til fremstillingen af en klar valnøddeolie og bevarelsen af dens aromaer.

Valnøddeproduktionen er i betydelig grad steget i værdi i produktionsområdet, bl.a. takket være den beskyttede oprindelsesbetegnelse »Noix du Périgord«. Denne værditilvækst er opnået gennem den vedvarende udvikling af valnøddetræsplantager i de seneste år, opretholdelsen af valnøddeolieproduktionen og endog en forøgelse af de afsatte mængder som følge af produktets fremtrædende plads på markeder, varemesser, festligheder og senest indførelsen af en årlig regional konkurrence for valnøddeolie, der er produceret i Périgord. Sammenslutningen stod endvidere bag koordineringen af oprettelsen af valnødde- og valnøddekerneruten i Périgord i 2003. Endelig er der tale om et produkt, der er tæt forbundet med den gastronomiske arv i Périgord, med en særlig og anerkendt knowhow. »Huile de noix du Périgord« præmieres med jævne mellemrum ved den generelle landbrugskonkurrence.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://extranet.inao.gouv.fr/fichier/CDC-HuileNPerigord.pdf

(1) EUT L 343 af 14.12.2012, s. 1.